Τοποθέτηση στο Δ.Σ. – Αιτιολόγηση ψήφου

του **Θωμά Ε. Καμενόπουλου**, Συμβούλου Δ.Σ.Α. – π. Αντιπροέδρου

Επί του θέματος υπ’ αρ. 5 της Η.Δ. «Τραπεζικός Συνεργάτης - Έκδοση γραμματίων προείσπραξης δικηγορικής αμοιβής»

----------------------------------------------------------

Δέκα ημέρες αφότου ανέδειξα το ζήτημα των υψηλών εφεξής χρεώσεων κατά την έκδοση γραμματίων με ψηφιακό τόπο (ήτοι με μη χρήση μετρητών) και μετά την «άκρα του τάφου σιωπή» εκ μέρους της Διοίκησης, επιτέλους συνεκλήθη Δ.Σ. επί του θέματος.

Είναι απαράδεκτη και απαξιώτικη η υποβάθμιση αυτή του Διοικητικού Συμβουλίου: επί δέκα ημέρες πλείστοι όσοι Σύμβουλοι, από όλο το «φάσμα» του Δ.Σ., να καταγγέλλουν γεγονότα, να ζητούν πληροφόρηση και έγγραφα και να αγνοούνται από την Διοίκηση. Και 1½ ώρα πριν από το Δ.Σ. να «βομβαρδίζονται» με πλήθος εγγράφων, η δε κρίσιμη και επίμαχη Σύμβαση με την Τράπεζα να εμφανίζεται … 15’ **μετά** την έναρξη του Δ.Σ. …

Στο οποίο Δ.Σ. (δυστυχώς, οφείλω να πω) επιβεβαιώθηκαν απολύτως όλα τα κρίσιμα ζητήματα που είχα αναδείξει:

- Επιβεβαιώθηκε και αναγνωρίστηκε το σοβαρότατο πρόβλημα, που έχει ανακύψει, με τις δεδομένες και υψηλές εφεξής χρεώσεις κατά την έκδοση γραμματίων με ψηφιακό τόπο, όπως επίσης και το αναμφισβήτητο γεγονός ότι αυτά **έχουν συνομολογηθεί** από πλευράς Δ.Σ.Α. στην Σύμβαση που έχει υπογραφεί. Και είναι πράγματι κρίμα που κάποιοι δεν έχουν το θάρρος να αναλάβουν την πολιτική ευθύνη τους.

- Διατρανώθηκε από **όλους** στο Δ.Σ. η παραδοχή/συνομολόγηση ότι πράγματι οι νέες χρεώσεις/προμήθειες, καθώς και το περιβόητο επίμαχο **«Παράρτημα Ι»**, που τις περιέχει και τις επεξηγεί, **ουδέποτε ετέθησαν υπ’ όψιν μας** κατά το κρίσιμο Δ.Σ. της 15.12.2022, όπου εγκρίναμε την επιλογή της συγκεκριμένης Τράπεζας για Τραπεζικό Συνεργάτη του Δ.Σ.Α. (και φυσικά ουδόλως και ουδέποτε εγκρίναμε συγκεκριμένο προς υπογραφή κείμενο/σχέδιο Συμβάσεως). Το οποίο Παράρτημα Ι, με περισσή άνεση μας δήλωσαν κατηγορηματικά **Πρόεδρος και αρμόδια Επιτροπή υπό την κυρία Μαρινέττα Γούναρη ότι** **ήταν σε γνώση τους από την πρώτη στιγμή** («*από την ημέρα που ανοίξαμε τις προσφορές* ***τον Οκτώβριο***» μας είπαν …).

- Χρεώσεις και Παραρτήματα τα οποία δεν εμφανίστηκαν **ποτέ** στο κρίσιμο Δ.Σ. από τον Πρόεδρο και την Επιτροπή υπό την κυρία Μαρινέττα Γούναρη, όπως πληθώρα Συμβούλων από όλο το «φάσμα» του Δ.Σ. βεβαίωσε. Στις δε τότε ερωτήσεις (βλ. Πρακτικά) «*υπάρχει οποιαδήποτε αλλαγή σε σχέση με την προηγούμενη Σύμβαση;*» [σ.σ.: η οποία (όπως και ποτέ άλλωστε κατά το παρελθόν) ουδεμία χρέωση περιείχε] η ξεκάθαρη και σαφής απάντηση ήταν: «**καμία απολύτως**»

Βρίσκω, λοιπόν, λογική την έντονη αντίδραση των παραπάνω Συμβούλων, όταν ουσιαστικώς κάποιοι επεχείρησαν να ψελλίσουν ότι θα έπρεπε τάχα τα λοιπά (πλην Προέδρου και αρμόδιας Επιτροπής) μέλη του Δ.Σ. να … μαντέψουμε ότι κάπου σε κάποιο συρτάρι βρίσκονται … κρυμμένες κάποιες χρεώσεις … Τελικώς, αντιλαμβανόμενοι και οι ίδιοι την φαιδρότητα και το απολύτως αβάσιμο του εγχειρήματος, το εγκατέλειψαν και οι τελευταίοι «πρόθυμοι» υποστηρικτές της απέλπιδας αυτής προσπάθειας δήθεν «επιμερισμού των ευθυνών» …

- Απαράδεκτη είναι και η προσπάθεια μετακύλισης των ευθυνών στον υπάλληλο – Οικονομικό Διευθυντή του Δ.Σ.Α. Άλλωστε, το όποιο (μικρό ή μεγάλο) ποσό **χρεώσεων** είχε εκείνος υπολογίσει -κατά τον, έστω εσφαλμένο, υπολογισμό του- έπρεπε να παρουσιαστεί στο Δ.Σ. από τον Πρόεδρο και την Επιτροπή και όχι να αποσιωπηθεί με παράλληλες διαβεβαιώσεις «*καμία απολύτως αλλαγή*».

- Επιβεβαιώθηκε και η πληροφορία (για την οποία επίσης εναγωνίως συνεχώς ρωτούσα εγγράφως τον Πρόεδρο) ότι **όντως από 08.02.2023 έχουν αρχίσει να επιβάλλονται οι νέες χρεώσεις** (ως προς τον Δ.Σ.Α./το Portal πάντα) 0,54% επί κάθε εκδοθέντος γραμματίου (επί του πληρωτέου ποσού). Δεν λάβαμε απάντηση για το ποιο είναι το ήδη χρεωθέν ποσό – κάνω έναν (πρόχειρο και αυθαίρετο) υπολογισμό: **~312.000 €** (που ήταν η επιβεβαιωμένη εκτιμώμενη ετήσια επιβάρυνση και συνομολογήθηκε και στο Δ.Σ.) δια 12 μήνες = **~26.000 €** για έναν μήνα … Αναμένουμε την επίσημη τελική χρέωση … Τουλάχιστον, μετά τις έντονες αντιδράσεις πανελλαδικώς, απεφεύχθη τουλάχιστον το «ακυρώσημο» των 15 € - πάλι καλά …

- Έγινε επίσης σαφές ότι καλές οι ανέξοδες «κορώνες» κατά των Τραπεζών, αλλά όταν έχεις συνομολογήσει και υπογράψει δυσμενείς όρους, και δη εν αγνοία του Δ.Σ., δεν μπορείς στην προσπάθεια αποπροσανατολισμού να διαμαρτύρεσαι και να βγάζεις διαπρύσιες διακηρύξεις, για να «κουκουλώσεις» το πρόβλημα, που εσύ ο ίδιος δημιούργησες.

- Ως προς δε το νέο προτεινόμενο σύστημα εκδόσεως γραμματίων (με ό,τι αυτό συνεπάγεται για την ασφάλεια των συναλλαγών, τις ουρές, την ταλαιπωρία των συναδέλφων και τις πρακτικές δυσκολίες που θα προκύψουν κ.ο.κ.), αναφέρθηκε η εκτίμηση ότι το κόστος (για τον ΔΣΑ, άλλως για το Portal) θα ανέλθει σε περίπου **100.000 €** ετησίως … Επαναλαμβάνω ότι κανείς δεν μίλησε ποτέ για απευθείας χρεώσεις στους Δικηγόρους - οι χρεώσεις θα γίνονται στον φορέα, που είναι όμως χρήματα των Δικηγόρων εν τέλει - και το «πορταλόσημο», άλλωστε, ποιος το πληρώνει;

Αγαπητοί συνάδελφοι, μετά δέκα ημέρες καταγγελιών, εγγράφων αιτήσεων προς το Δ.Σ. για χορήγηση στοιχείων και σύγκληση Δ.Σ. κ.ο.κ. από πολλούς Συμβούλους, 1½ ώρα πριν από το Δ.Σ. της Πέμπτης εστάλησαν στα mail μας τόνοι εγγράφων, η δε επίμαχη υπογεγραμμένη και πλήρης Σύμβαση μας παρεδόθη … **15’ μετά** την έναρξη του Δ.Σ. … Στο οποίο Δ.Σ. μας παρουσιάστηκε η ανωτέρω «λύση», την οποία επεξεργάστηκε η Διοίκηση χωρίς καμία ενημέρωση ή συμμετοχή της «μειοψηφίας» [την ώρα που οι τελευταίοι (μιλάμε για αρκετούς Συμβούλους) ζητούσαμε εγγράφως και εναγωνίως στοιχεία και ενημέρωση]. Και κατόπιν όλων των προεκτεθέντων, μας ζητήθηκε και να την υπερψηφίσουμε. Η απλή λογική λέει το εξής: αν είχαν γίνει όλα σωστά και είχαν έρθει όλα στο φως από τον Νοέμβριο – Δεκέμβριο, θα υπήρχε ο χρόνος να αναζητηθεί και να τύχει επεξεργασίας πρόσφορη λύση – Πιεστικά και εκβιαστικά στο ΚΑΙ 15 (ούτε καν στο παρά 5), μετά την δημιουργία τετελεσμένων, δεν γίνεται δουλειά.

Για όλους τους προεκτεθέντες λόγους, λοιπόν, αλλά και με βάση τα αναφερόμενα στην αμέσως προηγούμενη παράγραφο (τα οποία και μόνο αρκούν ως απάντηση), αρνούμαι να υπερψηφίσω την εισήγηση του Προέδρου, η οποία μας φέρνει πολλά βήματα πίσω και στερείται της αυτονόητης ανάληψης των πολιτικών ευθυνών εκ μέρους του.